'Ir-remote-working joffri flessibiltà u inqas spejjeż għall-familji' - Il-PN jappella lill-Gvern għal aktar inċentivi Dalgħodu indirizzat konferenza tal-aħbarijiet il-kelliema tal-Oppożizzjoni Clyde Puli u Claudette Buttigieg
Il-Partit Nazzjonalista qed jappella lill-Gvern biex jintroduċi inċentivi għas-settur privat u anke mas-settur pubbliku biex isaħħu l-potenzjal li joffri r-remote-working, jiġifieri x-xogħol mid-dar. "Il-pandemija ħarġet il-potenzjal tar-remote-working, kunċett li kapaċi joffri ħafna flessibiltà u inqas spejjeż għall-familji. Għaldaqstant, il-gvern għandu jħeġġeġ u jinċentiva lill-ħaddiema, kemm tas-settur privat kif ukoll tas-settur pubbliku sabiex jaħtfu din l-opportunità," saħqu l-kelliema tal-Oppożizzjoni Clyde Puli u Claudette Buttigieg waqt konferenza tal-aħbarijiet. Puli insista li l-awtoritajiet tas-saħħa kienu faħħru lil din il-miżura, filwaqt li anke l-korpi kostitwiti, fid-dokument tagħhom ta' qabel il-baġit kienu faħħru lil din l-idea u qalu li jridu jarawha tissaħaħ aktar. "Apparti minn hekk, ir-remote-working għandu konsegwenzi ekonomiċi u ambjentali pożittivi oħrajn: inqas traffiku, inqas tniġġis u inqas ħtieġa ta' spazju fiżiku għall-kumpaniji," insista Puli. Min-naħa tagħha, Buttigieg, ikkritikat lill-Gvern għat-tneħħija ta' Direttiva Numru 13, liema direttiva kienet tinċentiva l-użu tat-teleworking fost il-ħaddiema tas-settur pubbliku. Buttigieg elenkat numru ta' konsegwenzi pożittivi oħrajn tat-teleworking - iktar bilanċ bejn ix-xogħol u l-familja u aktar għajnuna għal min jagħmel homeschooling. Buttigieg appellat lill-Prim Ministru sabiex jħeġġeġ lis-Segretarju Parlamentari Ewlieni biex jaddotta l-parir tas-Supretendent tas-Saħħa u jerġa' jdaħħal id-Direttiva 13 għas-settur pubbliku immedjatament.